description: В бургаската болница обявиха извънредна кръводарителска акция

title: Продължава издирването на затрупани хора в Хитрино

maintext:
Спасителни екипи продължават да издирват затрупани хора сред руини на сгради в района на железопътната гара в Хитрино, където днес сутринта се взривиха цистерни с пропан-бутан и пропилен.
Пожарникари продължават да обливат и охлаждат цистерните, тъй като една от тях още гори, коментира пред БТА Пламен Петров от Българския Червен кръст (БЧК) в Шумен.
Същевременно в УМБАЛ-Бургас обявиха извънредна кръводарителска акция заради пострадалите при взрива. От бургаската болница призовават всеки, който иска да помогне за спасяването на човешки живот, да се включи в нея.
При пациенти с изгаряния са необходими големи количества кръвни продукти, затова решихме да помогнем, каза директорът на болницата Георги Матев.
< >
Извънредната кръводарителската акция се провежда днес до 18 ч. , както и утре от 9 до 15 ч. часа в Отделението по трансфузионна хематология (Кръвния център), на първия етаж на ДКЦ 1.
Освободени са резерви от кръв и кръвни продукти – 140 единици са на разположение на лекарите във Варна и Шумен. Няма недостиг, но благодаря на гражданите, които са откликнали на призивите за кръводаряване, каза по-рано здравният министър в оставка Петър Москов.


description: България е на 45 място от 72 страни, участвали в международното изследване PISA 2015; безапелационен лидер в класацията е Сингапур

title: Изследване: Около 40% от българските ученици са функционално неграмотни

maintext:
България е на 45 място от 72 страни, участвали в международното изследване PISA 2015 за оценяване на постиженията на 15-16-годишните ученици в три познавателни области – природни науки, математика и четене.
„В изследването по четене функционално неграмотни са 41% от участвалите български ученици”, обяви националният координатор на изследването Светла Петрова, като подчерта, че функционалната грамотност не бива да се възприема просто като грамотност.
По математика функционално неграмотни са 42% от българските ученици, участвали в PISA 2015, а по природни науки функционално неграмотни са 37,9% от учениците ни.
Функционалната грамотност измерва възможностите на учениците за разбиране на материала, за неговото анализиране, за логично изразяване на идеите, както и за справяне с приложни задачи на база на наученото.
Проверяват доколко деветокласниците разбират това, което четат
На теста по т.нар. „функционална грамотност” , който ще продължи 1 час, се явяват 5600 ученици
Изследването у нас е направено през април и май 2015 г., като в него са участвали 6363-ма ученици, родени през 1999 г., от 180 училища в страната.
За първи път изследването е било с изцяло нов формат, като хартиените тестови книжки за учениците са били заменени с компютърно базиран тест.
Резултатите от PISA от 2015 г. са по-добри от резултатите ни от 2006 г., но въпреки това съдържат изключително притеснителни заключения, коментира и вицепремиерът и министър на образованието и науката в оставка Меглена Кунева.
Данните от PISA 2015 показват, че средният резултат на учениците по природни науки в държавите от ОИСР е 493 точки. С най-висок среден резултат са учениците от Сингапур, които изпреварват значително останалите ученици със среден резултат от 556 точки. След това са учениците от Япония със среден резултат от 538 точки, от Естония – с 534 точки.
През 2015 г. българските ученици имат среден резултат по природни науки от 446 точки, като той е с 47 точки по-нисък от средния резултат в ОИСР.
В PISA 2015 средният резултат на учениците по математика от държавите в ОИСР е 490 точки. Учениците от Сингапур отново са с най-висок среден резултат по математика – 564 точки. Средният резултат на българските ученици по математика в изследването е 441 точки.
Средният резултат в PISA 2015 по четене в държавите от ОИСР е 493 точки. Тук отново учениците от Сингапур имат най-висок среден резултат – 535 точки. След тях са учениците от Хонконг, Канада и Финландия със среден резултат с около 30 точки по-висок от средния на ОИСР. Средният резултат по четене на българските ученици в PISA 2015 е 432 точки.
40 точки разлика в скалата на PISA означава една година обучение, обясни Петрова.

fasttext_language: bg


description: Общината ще си търси парите от държавата

title: $35 млн. ще струва охраната на "двореца" на Тръмп в Ню Йорк

maintext:
Нюйоркската община ще поиска държавата да й възстанови 35 милиона долара разходи за охраната на избрания за президент Доналд Тръмп от изборите на 8 ноември до встъпването му в длъжност на 20 януари. Това съобщи кметът Бил де Блазио.
След избирането на Тръмп за президент полицията в Ню Йорк въведе извънредни мерки за сигурност в "Тръмп Тауър", където той живее, както и на околните улици.
Операцията по охрана на милиардера се усложнява от факта, че зданието е на Пето авеню - една от най-оживените артерии в града
Кметът Де Блазио ще изпрати на президента Барак Обама писмо, с което да задейства процедурата по възстановяване на парите.


description: В основата на немарливостта се таи чувството за безнаказаност

title: Кристиан Кръстев: Причина за катастрофата в Хитрино може да е немарливост

maintext:
Причина за катастрофата в Хитрино може да бъде и недоглеждане, немарливост – една превишена скорост, коментира бившият служебен министър на транспорта Кристиан Кръстев в предаването „Тази сутрин“ по bTV.
Влакова композиция с два локомотива и 26 вагона тежи 1650 т. Ако влезе в маневра вместо с 40 км/ч, със 71 км/ч, представяте ли си центробежните сили какво правят с този влак? Разбира се, че ще се катурнат. И е нормално, при положение, че двата локомотива вървят един след друг, отзад някъде да се килне и да падне. Точно това се е случило според мен, каза той.
Това, което знаем до момента: Как се случи инцидентът в Хитрино
Разследването все още е в началото си
По думите му в основата на немарливостта се таи чувството за безнаказаност. Все още у нас всеки си прави каквото иска – кара с превишена скорост, пуши на забранени места, нарушава всички правила. Когато и да отидете в някоя западна страна, за шофиране с превишена скорост получавате солена глоба, спорите с полицай – веднага ще бъдете арестуван. Там няма такива неща. Своеволията биват наказвани моментално. Тук има чувство на безнаказаност.
Жителите на Хитрино ще съдят фирмата собственик на злополучния влак
Кметът Нуредин Исмаил обяви, че ще съдейства по всички възможни начини на своите съграждани
Според Кръстев взрива на цистерните е вследствие на удар, който се е получил при падането и обръщането. Може да е удар от релса или в предходен вагон.
Бившият министър коментира и политическата ситуация. Според него правителството в оставка трябва да остане на власт най-рано до 22 януари, а ако се наложи и дори като програмен кабинет, защото „суверенът ясно каза, че трябва да има промяна в изборното законодателство. За мен проблемът е не само как ще избираме народните представители, а и как ще ги контролираме – трябва да има много ясен инструмент за контрол, дори отзоваване, иначе няма значение как ги избираме“.
Трагедията Хитрино – резултат от занемарената жп инфраструктура?
в Северна България на практика инвестиции в железопътна инфраструктура няма, коментира Гроздан Караджов
Кръстев добави, че трябва да имаме стабилно управление, за да имаме уважението на партньорите ни в Европа.


description: 28-годишният мъж бяга в Германия, но все още живее с травмите на войната

title: Да чуваш падащи бомби насън: Историята на бежанеца Мохамед

maintext:
Преди броени дни чухме историите на хората от Алепо – несигурни дали ще успеят да дочакат утрешния ден, заклещени в клопката на страха и войната.
Такава е и историята на 28-годишният Мохамед от Сирия, който днес живее в Германия. Приликата между него и останалите хора в клопката на войната е, че и той все още чува звука от падащи бомби, но този път само в съня си.
Мохамед живее в Щутгарт и пристига в Германия по най-опасния маршрут – по вода.
„Градът ми в Сирия не беше нито много голям, нито много малък. Живеехме хубаво. Хората имаха работа, децата имаха шансове за развитие. Аз бях студент по аграрни науки, но не завърших образованието си заради войната”, разказва той.
Животът на Мохамед се променя коренно с началото на войната. Той прекъсва образованието си и се налага да затвори магазина си. „От октомври 2012 г. животът стана сложен. Всеки ден имаше бомби. Групите на Башар Асад и групите срещу Асад се сражаваха всеки ден”, спомня си той.
Лелята на Мохамед все още живее в Сирия, където на ден има между пет и десет бомбардировки. Той ни разказва, че има неща, които просто иска да изтрие от съзнанието си, но призрака на войната продължава да го преследва.
„Самолетите идваха изведнъж. Кръжаха в небето и човек не знаеше къде ще бъдат хвърлени бомбите… Понякога нощем спяхме спокойни и изведнъж чувахме тези шумове. Със семейството ми живеехме на втория етаж и просто слизахме долу, мислехме, че е по-сигурно. Сядахме всички в една стая и се страхувахме, чакахме бомбата да падне върху нас”, спомня си Мохамед.
Мохамед и семейството му заминават за Египет. Разказва ни, че животът в Египет бил труден. Той успява да започне работа като асистент в аптека и въпреки, че работи повече от 12 часа всеки ден, парите не стигат. Тогава решава да замине за Германия и оттам да изпраща пари на семейството си, което остава в Египет.
Мохамед се качва на една от „лодките на смъртта” и по вода се отправя към Сицилия.
„Всички хора знаят колко е опасно това пътуване, но ако бяхме останали в Сирия щяхме да сме мъртви”, казва Мохамед. За опасното пътуване той дава близо 4000 долара.
Според Мохамед пътуването по море от Египет до бреговете на Южна Италия продължава около 4-5 дни, но не и в неговия случай – моторът на лодката му се поврежда в открито море. Всички на лодката – мъже, жени и деца остават без храна и вода далеч от най-близките брегове.
„Децата плачеха, бяха гладни, но мляко нямаше. Ние можехме да не ядем, но с нас бяха около 60-70 деца. Най-малките бяха на 10 дни, най-големите – на 9-10 години”, спомня си Мохамед.
Близо три дни Мохамед не пие вода и не яде, докато италианският Червен кръст не спасява хората в лодката. Казва, че иска да забрави това кошмарно пътуване.
Пътят му продължава през Италия, Франция и Германия. Последната спирка е Щутгарт. Мохамед чака девет месеца за разрешение за престой и паспорт. Веднага след това започва да учи немски и да работи като социален работник в бежански центрове.
Фирмата му обаче затваря врата врати и днес младият мъж се е съсредоточил върху образованието си. Сега Мохамед се подготвя за специално обучение, което ще му помогне да работи в банка. „В момента получавам пари от държавата – бих искал да им благодаря. Тук винаги ни помагат когато имаме нужда”, казва той.
Мохамед не крие, че животът в Германия не е такъв, какъвто се е надявал. От две години не е виждал семейството си, което е останало в Египет. Притеснява се, че там има закон, който забранява бежанци от Сирия да влизат в страната. Казва, че Германия не е неговият дом, защото живее далеч от семейството си.
„Искам да се върна в Сирия, това е една мечта. Ние вярваме в бог и вярваме, че това време не е много далеч”, споделя Мохамед.


description: То е било ръководено от турска престъпна група, която продавала различни документи – от визи до свидетелства за раждане

title: В Гана разкриха фалшиво... американско посолство

maintext:
Властите на Гана са разкрили фалшиво посолство на САЩ в Акра, ръководено от турската мафия, пише в. „Хюриет дейли нюз”. При разследването било открито и фалшиво холандско посолство, уточни Държавният департамент на САЩ.
Мнимото американско посолство било управлявано от престъпна мрежа, която в продължение на цяло десетилетие издавала незаконно придобити, но автентични визи.
Издавани били също фалшиви документи за самоличност, сред които актове за раждане – срещу от 6000 долара.
До закриването на „посолството” това лято то се помещавало в розова двуетажна сграда с ламаринен покрив и знамето на САЩ издигнато отпред. Вътре е бил окачен портрет на президента Барак Обама.
За служители на консулската служба са се представяли турски граждани. Те говорели на английски и нидерландски език.
При извършените от властите на Гана обиски са били арестувани известен брой лица и иззети автентични и фалшиви индийски, южноафрикански и шенгенски визи, както и 150 паспорта от 10 различни държави.


description: Десетки са блокирани в колите си

title: Снежно бедствие затвори АМ „Тракия” (ОБЗОР)

maintext:
Последният работен ден на 2016 г. приключи бедствено за пътуващите в района на Карнобат. АМ „Тракия” в Бургаска област е затворена, а пътят към Шумен през Рижкия проход е блокиран.
Десетки хора не могат да напуснат колите си.
На магистралата се е образувала 20-километрова колона.
И двата критични участъка са затворени от следобедните часове заради силния сняг, ниската видимост и ураганния вятър. На аутобана се удариха 25 автомобила. Освен това, вятърът буквално изхвърля колите в канавките. Верижна катастрофа затвори АМ "Тракия" от Карнобат до Бургас (ВИДЕО) Затруднено е движението и в района на Рижкия проход
Всички екипи на бургаската пожарна са на крак. С тежка верижна техника те ще изтеглят закъсалите коли през цялата нощ. Край едно от карнобатските села е аварирал автобус с работници, а в закъсала кола има жена с малко дете.
Евакуираните се настаняват в хотели в Карнобат, като те ще могат да продължат пътя си след отваряне на опасните участъци.
Пътната настилка е почти невъзможно да се почиства и опесъчава, много от снегозащитните прегради са отнесени.
Към момента никой не може да каже кога ще бъде отворена магистралата. Времето в района не се подобрява, а почистването не може да започне преди пълна евакуация на пострадалите.


description: Част от дрогата е търгувана пред паркинга на голяма търговска верига в Ямбол

title: Заловиха 40 кг хероин при спецакция на ГДБОП

maintext:
40 килограма наркотик за над 2 милиона лева са задържани при спецакция на ГДБОП. 5 килограма от него са търгувани на паркинга пред голяма търговска верига в Ямбол. Още 35 килограма са открити в къща в тополовградско село.
На едно от най-оживените места в Ямбол дилърите правят сделка за 5 килограма хероин. Опитват да го продадат за 100 000 лева, което е в пъти под цената на дребно.
В момента на продажба са задържани четирима мъже - един от Ямбол и трима от Радовец.Тримата са криминално проявени, а единият е каналджия.
В къщата на един от задържаните в тополовградското село Радовец са открити още 35 килограма хероин. Пратката е изцяло за вътрешния пазар.
„По цени на едро наркотикът е на стойност близо 2 милиона лева. Ако говорим за улично разпространение, цената е многократно по-висока", уточни главният секретар на МВР Георги Костов.


description: Мъж е с опасност за живота заради счупени стопове

title: Брутален побой заради лека катастрофа в София

maintext:
Двама неизвестни пребиха шофьор заради засичане и лека катастрофа в София. Пострадалият е китайски гражданин, който живее у нас.
Грозният инцидент се случва вчера в столичния квартал „Белите брези”. Шофьор, който е паркирал до тротоара потегля и удря минаваща кола. Щетите са само по светлините, но двама биячи се хвърлят върху виновния и го пребиват почти до смърт.
От „Пирогов” съобщиха, че битият е в реанимацията на клиниката по неврохирургия и е с реална опасност за живота.
Хората от квартала са шокирани, но малцина са видели биячите.
От полицията отказаха коментар. Обясниха само, че разследват случая и издирват извършителите.


description: Семейство Гриз-Уолтърс в щатите тази година закупили елха с височина шест метра

title: Когато елхата не се побира в хола (СНИМКИ и ВИДЕО)

maintext:
Когато коледната елха не се побира в хола, хората прибягват до необичайни решения.
Семейство Гриз-Уолтърс в щатите тази година закупили необичайно голяма елха. Дървото е високо близо шест метра и семейството се чудело как да го украси.
Тогава на бащата – Скот Уолтърс му хрумнала идеята да отреже елхата през средата и върхът й да „стърчи” през покрива.
Семейството публикува снимки на коледното си дърво в социалните мрежи и веднага стана сензация.


description: За да има добра образователна система, трябва да се върне авторитетът на българските учители, посочи тя

title: Меглена Кунева: В образованието има огромна нужда от реформи

maintext:
Образованието е ресор с огромна нужда от реформи. Системата на предучилищното и училищното образование засяга 150 000 души и близо един милион деца. Това заяви вицепремиерът и министър на образованието и науката в оставка Меглена Кунева, представяйки отчета за дейността на МОН.
Тя се похвали с новите образователни стандарти към закона за предучилищното и училищното образование и добави, че въз основа на стандартите се откриват процедури за нови учебници. До момента са утвърдени 51 учебни програми по учебните предмети за първи и пети клас, както и за втори, шести и осми клас.
Кунева посочи още, че за първи път в учебния план са предметите "Компютърно моделиране" в трети и четвърти клас, както и "Технологии и предприемачество" от първи до десети клас. Беше въведен и самостоятелен учебен предмет "Гражданско образование", като общообразователен предмет в 11-и и 12-и клас, задължителен за всички ученици. Сега се осъществяват процедурите за оценяване на учебниците по останалите учебни предмети в първи и в пети клас. Открити са и процедури за създаване на учебници за втори, шести и осми клас.
Започнахме и кампания срещу преписването, защото ако искаме честно общество, се нуждаем от училище с правила и с честност, заяви министър Кунева. Тя обяви, че е за това да има честност, когато се полага изпит. Според министър Кунева, за да има добра образователна система, трябва да се върне авторитетът и да се подобри статутът на българските учители.


description: Севернокорейският лидер Ким Чен-ун го наблюдавал с бинокъл

title: КНДР проведе военно учение, симулиращо нападение над южнокорейската президентска резиденция

maintext:
Лидерът на КНДР Ким Чен-ун е контролирал голямо военно учение, симулиращо нападение над южнокорейската президентска резиденция „Синята къща”, предадоха световните агенции.
Симулативното учение на специалните сили на Северна Корея, което Ким Чен-ун е наблюдавал с бинокъл, е имало за цел да покоси конкретни вражески мишени, сред които и „Синята къща” в центъра на Сеул. За това съобщи севернокорейската информационна агенция КЦТА.
Парламентът на Южна Корея отстрани президента
Първата жена държавен глава на страната напусна поста след огромен скандал
Не става ясно обаче кога точно е извършено учението.Не се споменава нищо и за петъчния парламентарен вот за импийчмънт срещу президентката на Южна Корея Пак Гън-хе, която беше замесена в голям корупционен скандал. Самата тя ще остане в резиденцията, макар пълномощията й да са замразени и прехвърлени на премиера, докато Конституционният съд реши окончателно дали тя трябва да се оттегли.
Имайки предвид нестабилната политическа обстановка в Южна Корея в момента страната е във висока степен на бойна готовност в случай на провокация от Северна Корея.
Снимка, публикувана в днешния брой на в. „Нодон синмун” – органа на управляващата в Пхенян Корейска трудова партия, показва макет с реални размери на „Синята къща” като мишена.
ООН готви нови санкции срещу КНДР
И Китай подкрепи в Съвета за сигурност декларация срещу новия ядрен опит
Напрежението на разделения Корейски полуостров нарасна значително през последната година, след като Северна Корея направи два ядрени теста и изстреля няколко балистични ракети.


description: Това не само е обидно, но и се повишава рискa за самите служители, каза синдикалистът Борис Прешелков

title: Огнеборците гасят пожари с дарени дрехи и стари защитни средства

maintext:
Службите за противопожарна безопасност у нас страдат от липса на ресурс – основно състав и лични предпазни средства, а при авария като тази в Хитрино на мястото можеше много по-бързо да има специални спасителни автомобили и експерти, ако спасителните служби в повечето областни градове не бяха закрити. Това каза в предаването „Тази сутрин“ по bTV Борис Прешелков, член на Управителния съвет на Синдикалната федерация на служителите от МВР.
Снимките на пожарникари без подобаващи предпазни средства, които се разпространяват, са истински. Огнеборците ни използват дарени дрехи от други пожарни служби. На тях стоят надписите от съответните градове, те са втора употреба. На много места в страната пожарникарите са принудени да работят със защитни средства с изтекъл срок на годност, каза Прешелков.
Пожарникарите в Хитрино: Знаехме, че можем да не се върнем
Първият изключително труден етап от операцията в Хитрино вече приключи
По думите му това не само е обидно, но и се повишава рискa за самите служители.
Миналата година бяха закрити спасителните служби в областните градове, оставени бяха само осем служби в осем града. Ако не бяха закрити, на мястото на експлозията заедно с пожарните автомобили щеше да има и специални спасителни автомобили с експерти, които да работят, докато пожарникарите гасят огъня, каза гостът.
За обвиненията, че огнеборците са закъснели той каза, че няма как да бъдат приети, могат да бъдат разбрани. Няма закъснели екипи, първите екипи са пристигнали навреме с възможната скорост и много бързо са извикали колегите си, каза Прешелков.
Това, което знаем до момента: Как се случи инцидентът в Хитрино
Разследването все още е в началото си
Като специалист по сигурност и превенция, включително при боравене с газ, той коментира, че като характеристика експлозията не е характерна за пропан-бутана, но би могла да бъде причинена от пропилена. Това не е експлозия на цистерна, а на газов облак, посочи гостът.


description: След 10 години еврочленство България и Румъния си остават откъснати от останалата част на Европа, пише в анализ „Нойе Цюрхер Цайтунг”, озаглавен ”Чуждеещата Източна Европа”. И други медии обръщат поглед към България

title: Източна Европа и краят на илюзиите

maintext:
„България е без ръководство, Македония попадна в политически пат, а на изборите в Румъния победи един осъден изборен измамник: В Югоизточна Европа чезне доверието в демокрацията” – с това въведение започва анализът на Ханс-Петер Зибенхаар, публикуван на страниците на германския вестник „Ханделсблат”.
„Нестабилността, предизвикана от изборите в Румъния, е илюстрация на факта, че в периферията на ЕС хората постепенно губят вяра в демокрацията по западноевропейски образец. Съседна България в момента е без правителство”, пише Зибенхаар и припомня как се е стигнало до оставката на „дясноцентристкия кабинет на проевропейския премиер Бойко Борисов”:
„Както и целият регион, страната е измъчвана от корупцията и от липсата на правна сигурност. Заплануваната амбициозна съдебна реформа не получи достатъчно подкрепа в парламента в София. Вместо нея беше приета една „реформичка”, която не гарантира независимостта на съдебната система и устойчивата борба срещу подкупността. Един господ знае накъде ще поеме политически тази стратегически важна държава на външната граница на ЕС с Турция. В бъдеще ключова роля може би ще играе генерал Румен Радев, приятел на Русия”, пише „Ханделсблат”.
Застой и огорчение
И британският „Икономист” прави връзка между Румъния и България с помощта на ключовата дума „корупция”: „Според Центъра за изследване на демокрацията, броят на хората, които са плащали подкуп в България, за пет години се е удвоил. След като през 2015 г. бяха направени само незначителни промени в съдебната система, министърът на правосъдието Христо Иванов подаде оставка в знак на протест срещу неадекватността на реформата. В своята последна оценка Европейската комисия призовава България да създаде антикорупционна служба като тази в Румъния. Румен Радев, който беше избран за президент, по време на кампанията си отправи сигнал, че ще подкрепи такава мярка. Но това едва ли ще стане. Защото от румънския опит мнозина политици си извадиха поуката, че колкото по-независима е прокуратурата, толкова по-голяма е вероятността те самите да се окажат в затвора”, коментира „Икономист”.
За корупцията, елитите и недоволството на хората в страни като Румъния, България и Молдова пише и швейцарският „Нойе Цюрхер Цайтунг”: „Хората вече не очакват от елитите почти нищо друго, освен стремеж към самообогатяване за сметка на населението. А самите елити не желаят никой да ги тревожи в техните луксозни оазиси”.
В обширния анализ на вестника за „чуждеещата Източна Европа” четем още:
„Привлекателната сила на Европа сериозно отслабна. В резултат отслабнаха и онези напредничави политически сили, които настояват за реформи. В Молдова и в България корупционните мрежи отдавна изтикаха обновителите в периферията. (…) А защитниците на статуквото извличат ползи от разочарованието на хората, които до неотдавна възлагаха надежди на ЕС. Вярно, че има и някои успехи. Особено в навечерието на приемането в ЕС заплатите в България и Румъния значително нараснаха. Благодарение на структурните помощи инфраструктурата беше подобрена, а в сравнение с хаотичните години след 1990 днес безработицата е рекордно ниска. Въпреки това двете страни си остават откъснати от останалата част на Европа. Заплатите там все още са най-ниски в ЕС, благосъстоянието е несправедливо разпределено, а равнището на корупцията е най-високо в Европа. Огорчението беше подсилено и от глобалната криза, която избухна малко след приемането на България и Румъния през 2007 година. (…) Мнозина си представяха „цъфтяща Европа” съвсем другояче.
Има и друго: твърде много хора напуснаха родината си. Западна Европа почти не си дава сметка до какво драматично преселение на народите доведе колапсът на Източния блок: между 1990 и 2012 година 20 млн. средно- и източноевропейци се преселиха, най-вече на запад. България и Румъния изгубиха 15% от населението си, цели региони бавно умират.
Това е добре за Западна Европа, която печели от преселниците, защото те са млади и – в противовес на разпространеното клише – добре образовани, мотивирани и приспособими.
Лошо е обаче за техните родни страни, защото най-даровитите тръгват подир европейската си мечта към чужбина и рядко се връщат обратно. Извън големите градове хората все по-често преживяват единствено благодарение на паричните преводи от чужбина и на държавните пенсии.
Застаряващото население се бои от пазара, от миграцията, от модернизацията – и гласува за постсоциалистите. Проруски настроените леви популисти в България и в Молдова, с подкрепата на Москва, превземат именно тази ниша. Те печелят от копнежа по идеализираната епоха на „развития социализъм” и по силната ръка, която ще им подсигури стабилност.
За хората, разочаровани от Европа, авторитарният режим на Путин внезапно се превръща в привидна алтернатива. А в същото време изоставането спрямо останалата част от Европа продължава да расте”, четем в обширния анализ на „Нойе Цюрхер Цайтунг”.
Опасен разлом
„Ако Югоизточна Европа иска да върви напред, тя трябва да заложи на онази част от населението, която притежава знания, инициативност и откритост към света. За разлика от предишни поколения, тези хора (дори когато са в чужбина – бел. ред.) благодарение на модерните комуникации остават свързани със своята родина и критично следят случващото се там. (…)
ЕС може да подкрепи тази тенденция, като целенасочено инвестира в програми за завръщането им у дома. Ако тази интеграция успее, тепърва ще трябва да се преодолява съпротивата на утвърдилите се местни корупционни мрежи. Защото те нямат интерес от новопоявяваща се конкуренция – на изборите в Румъния и в Молдова всячески се опитваха да попречат на гласуването в чужбина. Тези мрежи насъскват своя твърд електорат срещу диаспората с твърдението, че тя се състои от чуждестранни агенти. В резултат поляризацията става все по-силна. Този разлом на обществата, който отчасти се покрива и с конфликта „Запад – Изток”, е много опасен. И не на последно място предоставя на Русия възможността да се меси.
Да, в някаква степен обществените напрежения в резултат от евроинтеграцията са неизбежни – защото не всички печелят от новите шансове. В Източна Европа обаче тази поляризация взе размери, които застрашават стабилността, тъй като в постсоциалистическия грабителски капитализъм просто липсва социално подсигуряване за многочислените губещи”, пише „Нойе Цюрхер Цайтунг”.


description: Спомените на командира на Военната академия за най-смъртоносната атака срещу български военни в новата ни история

title: Фаталната атака в Кербала

maintext:
13 години от терористичната атака срещу българската военна база в Кербала се навършват днес. Тогава българският контингент участваше в операцията на Коалиционните сили за стабилизиране и възстановяване на арабската страна.
При най-смъртоносната атака в новата история на армията са убити петима, а близо 70 военнослужещи са ранени.
С панихида паметта на героите се почита в Русе, Плевен, Казанлък, Карлово и Горно Драглище.
При атаката срещу българската база Индия, камион цистерна с атентатори самоубийци се врязва в базата и се взривява. Загиват майор Георги Качорин, офицерски кандидати Иван Инджов, Антон Петров и Свилен Киров. Ден по-късно от раните си в болница в Багдад загива и старши лейтенант Николай Саръев.
Разсекретени документи по разследването показват, че базата не била достатъчно укрепена,че не са използвани гранатомети при нейната отбрана, а полското командване бавело доставката на защитни съоръжения.
Атаката срещу военната база в Ирак се изучава и в момента във военната академия, разказва пред bTV началникът й ген. Груди Ангелов, който също е бил част от първия ни контингент в Ирак. От следващата година започва и курс по противодействие на радикализма и тероризма.
Интервю на Габриела Наплатанова
-Къде бяхте тогава по време на атаката?
Точно в този момент на атаката на база „Индия” бях в щаба на многонационалната бригада под полско командване в Ал Хила. Аз бях помощник-старши национален представител, подполковник с група офицери, които работеха в различни отдели на полската дивизия
-Веднага се е разбрало предполагам?
Обади се подп. Здравко Дачев началник щаб на батальона, той беше в шок, защото това беше веднага след удара. Старши националният представител веднага замина за Кербала, защото то не беше много далеч, на около 30 км. Аз останах да координирам действията от щаба на дивизията.
Да. Така беше, искам да благодаря на лекарите на контингента под ръководството на полк. Парашкевов, които оказаха първа помощ да бъдат транспортирани ранените на нашите коалиционни партньори, които веднага се отзоваха, имаше колеги в болницата в Кербала, офицерски кандидат Инджов беше в Ал Хила, в щаба на многонационална дивизия, а старши лейтенант Саръев беше транспортиран в Багдад.
Беше трудно да уточним точно къде се намира, в коя болница в Багдад е Саръев. Сержант Василева и лейтенант Ташев уточниха точно къде е и в последствие вече знаехме какво е състоянието му.
-За първи път ли тогава имаше атака с камион цистерна, дотогава беше с леки коли?
Ами, вижте, то винаги има първи път. Лошото е че беше за нас. Беше шок за всички. Това, което е хубавото, че колегите както от батальона, така и от националния елемент бързо се отърсиха. На 15–ия ден те бяха отново на улицата, патрулираха и ескортираха. След такъв удар да се възстановиш за толкова време е наистина героизъм.
Имаше удари с леки автомобили, те от доста време са практикуват с импровизирани устройства, задействаха ги с телефони и по кабелен път. Това си беше ежедневие там. Не бих казал че хората са били неподготвени, но това е, че противникът винаги търси да те изненада.
-Виждаме, че такъв тип атаки с автобуси и камиони и в момента се използват в Европа…
Виждате, че почти винаги успяват и пораженията, които се нанасят са големи. За жалост това не може да бъде предвидено и да търсим вина от дистанция на времето кое и как е можело да се направи е много лесно. Но когато си на място, условията се диктуват там.
Не трябва да забравяме, че базата беше инспектирана от многонационалната дивизия и оценката беше добра. Тази инспекция е регулярна и беше проведена във всички бази под полско командване.
-Точно срещу поляците са голяма част от упреците, че са бавели нашите заявки за защитни съоръжения.
Всеки иска да бъде добре защитен, всеки прави заявки, за да се грижи за живота и здравето на хората си. Не всичко може да стане за една нощ, иска време и ресурси. Не мога да коментирам какъв е бил ресурсът на поляците, те бяха финансирани от Багдад.
-Имаше ли пропуски в охраната на базата?
Инспекцията не беше само по документи, обхождаха съоръженията колко са надеждни. Нека не забравяме, че преди нас там бяха настанени Седми полк на морската пехота, които бяха там от началото на военните действия в Ирак. Така че не бих търсил вина в тази насока.
- Имаше ли индикации за готвена атака?
Абсолютно всеки ден имаше такива информации, че на едно или друго място се подготвя атентат, засада… никой не може да бъде сигурен кога ще се случи. Имаше този ден три атаки в Кербала, на две бази и на полицейския участък. Синхронизирани по време.
От Нова година започваме нов курс и специалност противодействие на тероризма и радикализма, за да можем да предвидим действията на терористите. Защото радикализмът и тероризмът са тяхно свързани.
-13 години насилието в Ирак не стихва, макар и с леко стабилизиране през 2008 г. Какво успяха българските военни да извлекат от този тежък урок в Кербала? Какво правите Вие сега като началник на Военната академия?
Като началник не мога да инициирам нещо ново. Това, което е правено от моите предшественици. Мога да споделя, че с още със завръщането ни написахме доклад и бяхме привлечени за обучение на третия контингент, да споделим опита си с хората, които се подготвяха да заминат. Така се обучаваха колегите, на които им предстоеше да заминават за Ирак. Ние сме събрали опита от Афганистан, имаме сектор в Института за перспективни изследвания за отбраната.
-Вашето послание към тези, които тръгват на мисия?
Преди всичко трябва да вярват в себе си своите възможности и да мислят за хората. Защото командир без хора зад гърба си е просто един войник.


description: Позицията на финансовия министър е била, че пенсионният модел не бива да се изменя, но е подкрепил повишаването до 180 лв.

title: Увеличението на пенсиите „спънало” преговорите за ново правителство

maintext:
Повишаването на пенсиите се е оказало финалната тема, по която партиите, договарящи нов кабинет с мандат на Реформаторския блок, са се разминали. Това посочи депутатът от ГЕРБ Цветан Цветанов. След като всички други различия са били изчистени е останало да се разберат с колко да се повиши минималната пенсия.
Стигнахме до компромисен вариант да се увеличи до 180 лв, с 12-13 %, което ще струва на бюджета 133 млн. лв. и това беше допустимо, посочи Цветанов. Ответната страна обаче е настоявала за 200 лв. минимална пенсия, което ще утежни бюджета с около 1,3 млрд. лв, ако влезе в сила през януари и 900 млн. лв. ако влезе в сила през април, уточни той. Позицията на финансовия министър в оставка Владислав Горанов е била, че пенсионният модел не бива да се изменя, но е подкрепил повишаването до 180 лв.
Най-добрият вариант в момента е Бойко Борисов да управлява до 22 януари, каза още зам.-председателят на ГЕРБ. По думите му ситуацията, в което сме изпаднали е прецедент. Той беше категоричен, че БСП не са готови за избори и управление.
България тръгна към предсрочни избори (ОБЗОР)
Вече се спрягат и варианти за служебен премиер
Цветанов добави, че премира в оставка Бойко Борисов е отказал а бъде предложен за премиер, тъй като тогава спекулациите биха били по-големи. „ Имаше желание от РБ да дадат възможност сегашният премиер да състави кабинет и да бъде внесен за гласуване. Но премиерът отказа да бъде предложен.”
Депутатът от ГЕРБ добави още, че са били склонни да дадат министри за нов кабинет.
Искахме да остане правосъдния министър, енергетиката, социалната политика на Зорница Русинова. Като имена не сме влизали в детайли, само споделихме, че сме в състояние да предоставим министри за бъдещ кабинет. И това със санкцията на Борисов, уточни Цветанов.
Реформатори и патриоти винят Борисов за политическата криза
Валери Симеонов обвини финансовия министър, че е саботирал новия кабинет по нареждане на премиера
Той добави, че е некоректно да се твърди, че има напрежение в ГЕРБ между него и Борисов и няма противопоставяне между двамата.
По повод обсъжданите имена за премиер в нов кабинет Цветанов потвърди Петър Москов, Румен Христов и Найден Зеленогорски, но беше категоричен, че персоналният състав трябва да се остави на заден план докато не се изясни каква ще е политиката на този кабинет.
По повод възстановяването на щетите след взрива в Хитрино Цветанов посочи, че в момента всичко се калкулира и ще започнат възстановителните дейности.


description: При инцидента са се сблъскали над 40 автомобила

title: Най-малко петима загинали и много ранени при тежка катастрофа във Франция (ВИДЕО)

maintext:
Тежка катастрофа във Франция отне живота на най-малко петима души. Има много ранени, някои от които са в критично състояние. При инцидента са се сблъскали около 40 коли на главен път в западната част на страната в департамента „Ванде”, регион „Пеи дьо ла Лоар”, съобщи френското издание „Льо Монд”.
Причина за сблъсъка вероятно е гъстата мъгла, съобщи източник, близък до разследването. Около 20 линейки се притекоха на помощ на пострадалите. Участъкът беше затворен за движение.


description: Одобрените варианти са тримесечна и дневна винетка

title: Депутатите приеха на първо четене нови видове винетки

maintext:
Депутатите приеха на първо четене въвеждането на тримесечна и дневна винетка.
„За” предложените изменения в Закона за движение по пътищата гласуваха 132 народни представители, петима бяха против, а един депутат се въздържа.
Народните представители приеха на първо четене и въвеждането на нов вид такса за движение по пътищата – компенсаторна.
Тя ще се заплаща, когато се установи, че шофьор се е движил по републиканските пътища, без да е заплатил законово установените такси за ползването на пътната мрежа.
Т.е. въпросната такса ще може да се събира непосредствено от водачи, които карат без винетка.
Глобата за това нарушение в закона е 300 лв., но трудно се събира, още повече от водачи, които преминават транзитно през страната ни.
Цените на винетките остават без промяна
Нова глоба ще се бори с измамите на гастарбайтерите
За 2 часа днес депутатите приеха промени в общо 10-ина закона и след това излязоха в коледна ваканция.
Тя ще продължи до 10 януари, включително. След това те ще имат само 6 работни дни до разпускането на 43-ото Народно събрание.
Вижте още във видеото:


description: Кандидатурата ни за непостоянен член на Съвета за сигурност беше оттеглена заради договорка за подкрепа за Ирина Бокова, обяви външният министър

title: БСП: ГЕРБ лобира за важен пост в ООН за Кристалина Георгиева

maintext:
БСП обвини правителството в оставка, че веднага след назначаването на новия генерален секретар на ООН Антонио Гутериш, ГЕРБ са лобирали за Кристалина Георгиева за важен пост в организацията.
Ставало въпрос ръководен пост в Програмата за развитие на ООН.
Лидерът на БСП Корнелия Нинова призна, че се позовава на слухове, но поиска разяснения дали правителството готви човек за този пост и кой е той.
Външният министър в оставка Даниел Митов отрече да са нарушени националните интереси и обяви, че няма официално решение на правителството.
„Българската кандидатура за непостоянен член на Съвета за сигурност в конкуренция с Полша беше преразгледана и това беше дълъг процес, започнал още през 2014 година, като беше разменена подкрепа за кандидатурата на г-жа Ирина Бокова, която още ноември 2014 година е имала разговор с тогавашния полски външен министър и това е документирано”.
Това обяви външният министър във връзка с оттеглянето на кандидатурата на България за непостоянен член на Съвета за сигурност на ООН.


title: Хитрино: Причините за трагедията остават неясни (ОБЗОР)

maintext:
Дни след трагедията в Хитрино причините за инцидента, при който влакова композиция, превозваща цистерни с пропилен и пропан-бутан дерайлира и се взриви, все още остават неясни. Евакуацията на жителите продължава да е в сила, продължава и рисковата операция по източване на преобърналите се цистерни.
Премиерът Бойко Борисов обясни, че операцията може да продължи близо 10 дни, като се очаква от Румъния да пристигнат два специализирани крана, с които цистерните да бъдат преместени.
Във вторник започва най-тежката и рискова част от операцията по обезопасяването на цистерните в Хитрино, заяви директорът на пожарната гл. комисар Николай Николов. Именно затова ще има по-строги ограничителни мерки там.
На място продължават да работят пет екипа пожарникари и спасителни екипи.
Според източници на bTV влакът е навлязъл в гарата с превишена скорост. Към момента обаче не може да се каже дали това е причината за тежкия инцидент, твърдят експертите.
На мястото на инцидента пристигна и собственикът на „Булмаркет” Станко Станков. По думите му версиите са катастрофата са три – превишена скорост, повреда в някой то вагоните или повреда на железния път.
Той увери, че машинистите са опитни хора с повече от 10 години стаж във фирмата.
Почерненото Хитрино отвътре (СНИМКИ И ВИДЕО)
Екип на bTV успя да стигне до центъра на селото
Екип на bTV успя да стигне до центъра на селото. Хитрино е пусто, къщи са разрушени, коли са обгорели. „На пустош, на смърт”, така шефът на пожарната гл. комисар Николай Николов отговаря на въпроса какво е усещането, когато влизаш в Хитрино.
На извънредно заседание в Министерския съвет правителството в оставка реши да отпусне общо 10 млн. лв. на Хитрино за справяне с последиците от газовата експлозия.
Половината от парите ще отидат директно по сметката на общината, за да може тя веднага да започне действия по разчистване след премахването на неизбухналите дерайлирали цистерни.
Дарителската кампания на БЧК в помощ на Хитрино е събрала близо 400 хил. лв. Над 330 хил. са дарени чрез есемес на номер 1466.
Парите са постъпили и по банкова сметка, както и онлайн.
Жителите на селото възнамеряват да съдят фирмата собственик на злополучния влак.
Четирима от пострадалите в Хитрино са с опасност за живота
Те са настанени в две болници във Варна
Междувременно бяха идентифицирани жертвите на взрива, като за пълното установяване на две от тях е назначена ДНК експертиза.
Днес е обявен ден на национален траур в памет на жертвите.
Президентът Росен Плевнелиев призова за съпричастност с хората от Хитрино. Той откри дискусия за приоритетите на България с едноминутно мълчание в памет на жертвите.
„Нека отворим своите сърца, да покажем своята съпричастност и да бъдем заедно със семействата на пострадалите. Българският народ е такъв – гостоприемен, солидарен и добър по душа. Имаме нужда да припомним кои сме ние“, каза държавният глава.


description: Примата се притеснява повече за учениците си, отколкото се е притеснявала, когато е излиза на сцената

title: Райна Кабаиванска: Съдбата ми беше да пея

maintext:
„Когато аз пеех и това не беше много дълго време назад, не се вълнувах. За мен беше нещо естествено да стоя на сцената и да пея. Но сега страшно се вълнувам, защото пеят моите ученици”. Това сподели оперната прима Райна Кабаиванска в интервю за Александра Кръстева.
Тя смята, че пеенето за нея е било съдба. „И наистина много пеех. Хубаво ли съм пяла, лошо ли съм пяла - това е вече друг въпрос. Но съм пяла винаги с много голяма радост”, сподели тя.
Райна Кабаиванска ражда дъщеря си в разцвета на кариерата си – на 40-годишна възраст. Още като малко дете дъщеря й е заявила: „Аз ненавиждам театъра!". Уви и досега го ненавижда, допълни певицата.
Вижте цялото интервю във видеото:


description: С кого, по дяволите, трябваше да се бие Кубрат Пулев в София?

title: Дебелият, богатият и форумните експерти

maintext:
Шкембето на Самуел Питър неусетно измести размириците в Харманли като най-обсъждана тема в българското общество. Вярно - нигериецът изглежда абсурдно. На кантара гълташе корема, но по време на самия мач ластикът на гащетата му се озова под поне пет пръста сланина. Истинска сензация е, че този сладък мечо оцеля на ринга цели три рунда. Разочароващ мач срещу нелеп съперник. Нощта на шампионите или нощта на дебелаците?
Отприщените след това реакции обаче преминаха всякакви граници. Съвсем по български. Форумни експерти и шампиони в тежка категория на Световните социални мрежи изпълзяха на припек и вкараха в действие раздвоените си езици. Възмутиха се от скъпите билети. Също и от качеството на бокса. Преброиха по колко са прибрали Кобрата, брат му, Андреа и портиерът на залата. И в заключение обобщиха, че Пулев е слабак, който съвсем резонно е обърсал пода преди две години срещу Владимир Кличко. Един вид - хак да му е, като е такъв тарикат.
Кубрат Пулев прегази Самуел Питър, гледа към световната титла (ГАЛЕРИЯ)
Българинът излезе в "Арена Армеец" с ямурлук и гайди, спечели поредния си пояс
Разбира се, всеки има право на мнение. Но подобни дълбоки прозрения без поне бегло познаване на фактологията означават досадно плещене и напразна амортизация на клавиатурите.
Професионалният бокс, особено в тежка категория, е хлъзгава материя. Романтичните времена безвъзвратно отминаха и днес е налице такъв хаос от титли и пояси, че дори познавачите трудно проследяват всичко в детайли.
С победата в събота Кубрат стана интерконтинентален шампион на Световната боксова асоциация, което пък го превърна в официален претендент за титлата на Международната боксова федерация. Как ви звучи това?
За капак човекът, свалил Кличко след цели 11 години на трона - Тайсън Фюри, загуби всичко заради страстта си към кокаина.
Кубрат Пулев: Искам мач за световната титла в България (ВИДЕО)
"За всеки един от вас го правя. Благодаря ви!", обяви интерконтиненталният шампион
Сега предстоят серия мачове за най-различни отличия. На 10 декември в Манчестър Антъни Джошуа ще излезе срещу претендента Ерик Молина - американец с физика, твърде сходна с тази на Самуел Питър. И когато го победи, ще започне подготовката си за сблъсък с Кличко на 29 април на "Уембли".
Към момента поясите на Световната боксова асоциация и на Световната боксова организация са вакантни. Този на Световния боксов съвет е притежание на Дионтей Уайлдър. №1 на Международната боксова федерация е именно Антъни Джошуа.
Добре, в тази ситуация с кого точно трябваше да се бие Кубрат Пулев? Имаше ли смисъл да рискува всичко срещу наистина класен съперник в навечерието на ключовата за категорията 2017 година? Очевидно предстои дебнене и надцакване от големите акули, а погрешното изиграване на картите е чисто самоубийство.
Победата на Кубрат Пулев (ГАЛЕРИЯ)
Той победи Самуел Питър в три рунда
Кобрата отдавна мечтаеше за мач в България. И сътвори шоу - поне тази част, която бе в неговата власт. Гайди, ямурлук, познатите горещи патриотични слова, високо вдигнат над главата шампионски пояс. Какво друго можехме да очакваме при първото боксово събитие от подобен мащаб в пределите на недотам пазарно интересната ни родина?
И ако тези аргументи не са достатъчни, ето какво смятат експертите. Специализираният сайт boxingnewsonline.net озаглави материала си за мача "Кубрат Пулев играе игра на изчакване".
"Мнозина вдигнаха учудено веждите си, когато българинът неколкократно отказа доходен сблъсък с Антъни Джошуа. Още повече специалисти направо не можеха да повярват, когато той обяви, че ще се бие със Самюел Питър. Напълно неадекватният нигериец се отказа след три рунда в един може би ненужен мач. Но има и друга гледна точка. С тази победа Пулев стана задължителен кандидат за двубой за титлата. И по този начин ще спечели повече пари, ако я завоюва.
Кубрат Пулев вече е основен претендент за световната титла
Това стана факт, след като българинът победи Самуел Питър
Има и още нещо. Очаква се да има сблъсък между Джошуа и Владимир Кличко, а победителят ще вземе титлите от IBF и WBA. Ако Пулев победи някого от тях, ще вземе два пояса накуп. Така срещата с Питър се оказва една мъдра прелюдия за изключително важната 2017 г. за българина. В нея залогът ще е истински и далеч по-голям".
Кратко и ясно. Става дума за стратегия и внимателно премислени ходове. И за много пари, естествено. Професионалистите печелят добре и така е редно да бъде. За ужас на дигиталните мрънкалници и вечните конспиратори.


description: Обикновено нещастията ни сполетяват в навечерието на големите християнски празници, сякаш пренасяме в жертва човешки животи

title: Да гледаш българското

maintext:
Знам, че сте тъжни. Знам, че сте ядосани. Трагедиите като тази в Хитрино са тежки и брутални.
Знам, че си мислите, че обикновено нещастията ни сполетяват в навечерието на големите християнски празници. Но нека малко се смирим. Не трябва дори и да си помисляме, че Господ наказва някого или иска жертви. Това не е християнско, нито правилно. Наказанието не идва от небето, то е тук, на земята.
Няма случай, в който публично някой в беда да е извикал за помощ към обществото и да не са се отзовавали хиляди милосърдни хора. Независимо, че не всички са богати, не всички могат да дадат.
Българското общество е доказало през годините, че е на страната на по-слабия, независимо от необяснимата омраза, която понякога демонстрираме в битовите си отношения. Трябва ли да се помогне, хиляди ръце се протягат за помощ. Иначе нямаше да има инициативи като "Българската Коледа", десетките кампании за нуждаещи се деца. Нямаше ли я тази черта – нямаше и да оцелеем през вековете. Ние сме добри хора, но в трагедията. Ние можем да сме сплотени, но в нещастието.
За съжаление, орисани сме сами да преодоляваме трагедиите си... и го правим.
През 1900 г. Иван Вазов пише стихотворението "Нивата". В него той прави "римейк" на библейската притча за сеяча, който, сеейки не можел нищо да направи, че едни зърна паднали край пътя и били изкълвани от птиците.
Други паднали на каменисто място, поникнали, но нямало пръст и при слънчевия пек изсъхнали.
Други – в тръни и тръните ги заглушили. Това гласи притчата в Евангелията на апостолите.
А Вазов, през тази трудна и тежка година за страната ни, вдъхновен от нея написал:
Зная сеячи и други във нивата -
в другата нива у нас:
там ще поникне трънакът, копривата,
не позлатеният клас..
Година по-късно се родил и разказът за гледащия със слепите си очи към влаковите релси дядо Йоцо. "Гледам българското", повтаря старецът в безсмъртния разказ. Замислете се върху тази реплика.
Отново вторачени в релсите го виждаме ясно. И уж имаме очи, но понякога сме слепи. Но тази слепота не е патриотичната дядо-Йоцова слепота, а слепотата на безхаберието. На оплакването, но не и предотвратяването. Трябва да внимаваме какво сеем, какви мисли ни вълнуват. Достатъчно хора сеят плевели.
Но нали знаете, че всички отиваме към едно място – не можеш да си вземеш нито парите, нито колите, нито бижутата, нито смартфоните. Нито постовете, нито пък фирмите.
Затова и аз понякога си казвам – чакай, поспри. Това е луда и ненужна надпревара. Не винаги става. Когато обаче поспреш, осъзнаваш, че никой от нас не е вечен. Осъзнаваме го при трагедии като вчерашната или когато загубим близък човек. Ако си мислиш обратното, си далеч и от народа си, и от вярата си. Превръщаш се в едно от зърната край пътя, тези които ще бъдат изкълвани от птиците.
Това беше една молитва в началото на "120 минути". Може би малко старомодна, може би малко наивна, но искрена.
А и в тези неща мода няма...


description: В момента сме в почти в огледална ситуация с 2005 г., когато беше съставено правителството на тройната коалиция, смята той

title: Проф. Михаил Константинов: Шансовете за кабинет са 50 на 50

maintext:
Теоретично е възможно да бъде създаден нов кабинет в рамките на това Народно събрание и той да доживее до края на 2018 г., когато изтича мандатът на парламента, коментира проф. Михаил Константинов в предаването „Тази сутрин“ по bTV.
Според него шансовете са „горе-долу 50 на 50“.
Такова правителство може да е с къс хоризонт и да падне скоро, може и да изкара целия мандат – въпросът е какво ще направи Народното събрание в това време, за какво ще се разберат да направи, посочи Константинов.
По думите му „който управлява в момента, ще губи политическо доверие и ще понася политически щети. Но не съм убеден, че на България са нужни бързи предсрочни избори“.
В момента сме в почти в огледална ситуация с 2005 г., когато БСП беше първа политическа сила, както сега е ГЕРБ. Опитаха се да направят правителство, гласуването в парламента пропадна, НДСВ върна мандата и той попадна в ДПС, което направи кабинет с премиер Сергей Станишев. Не откриваме нищо ново – третата партия взема мандата и го дава на първата, каза той.
Бойко Борисов няма да е премиер, той иска да оглави правителство, но когато ГЕРБ е спечелила избори, смята Константинов.
Ако се стигне до съставяне на кабинет, името на премиера няма да дойде от ГЕРБ, а от мандатоносителя.
Гостът добави, че е здравословно президентът, правителството и парламентът да са от различни политически спектри.
Проф. Константинов каза още, че е хубаво, че депутатите ще се съобразят с референдума, но той няма задължителна сила.


description: С парите те вече са погасили част от дълговете си, ще помогнат и на болно момиче

title: Печалба от тотото помага на 22-ма души без дом, приютени от Христо Атанасов

maintext:
22-ма души без дом намират убежище в дома на Христо Атанасов във великотърновското село Леденик. Те са на възраст от 4 до 60 години. Повече от 20 г. той се грижи за сираци и хора в нужда. Носител е и на признанието Достоен българин. Малко преди Коледа, Христо печели от тотото за четвърти път.
В предаването „120 минути” Христо благодари на Бог, че им е дал тази възможност. С печалбата те ще върнат една четвърт от дълговете си. Вече са си платили тока, водата, наема и са си оставили пари за храна до Нова година. Въпреки недоимъка са решили да отделят и 500 лв., за да помогнат за лечението на болно момиченце.
Мъж от Търновско спечели от тотото за четвърти път
Христо обаче е забележителен и с друго – от години подслонява бездомници и се грижи за тях
Христо разказва, че с парите иска на първо място да облече учениците, да им купи топли обувки и дрехи.
Идеята да пуснат фиш е била на едно от момчетата, станало е спонтанно. Направили листчета с цифри от 1 до 49, всяко момче изтеглило по едно листче и така избрали числата. Пуснали фиша, а на вечерта разбрали, че печелят петица в играта 5 от 35. Казват, че са доволни.
На въпроса от какво имат нужда, тийнейджърите обясниха, че най-много се нуждаят от работа.
За Коледа Христо си пожелава сградата, в която живеят и която е била полуразрушена преди 10 години, един ден да бъде тяхна, за да е спокоен, че в утрешния ден всички ще имат покрив и ще бъдат защитени.


description: Мъжът е арестуван в Кюньо и е според е „познат на службите”

maintext:
Френските власти арестуваха мъж, планирал атентат в новогодишната нощ, съобщи Ройтерс, цитирайки източник от полицията.
Мъжът е арестуван в Кюньо, западно от Тулуза, и е според източника е „познат на службите”.
Други двама души, единият от които е заподозрян в планиране на нападение срещу полицията, са арестувани при друга полицейска операция в Тулуза.
Представителна съдебните власти потвърди арестите и заяви, че те са извършени вчера и се отнасят до два отделни случая.
Германските власти задържаха вероятен съучастник на атентатора в Берлин
Това е 40-годишен тунизиец, с когото Анис Амри поддържал връзки
Полицейското присъствие в по-големите градове във Франция, Германия и Великобритания е силно засилено след атентата на коледния базар в Берлин.


description: Недоволството си ще изразят жители на Враца, Хисаря и Пловдив

title: Ден на протести

maintext:
Няколко протеста на различни места в страната са планирани за днес.
Жители на Враца и Хисаря организират митинг пред Народното събрание в София срещу, по думите им, опорочената система при изпълнението на обществени поръчки и измамния начин при усвояване на евросредства по водния цикъл на градовете.
Нов протест ще има и в Пловдив срещу безразборното застрояване на междублоковите пространство в район „Тракия“. Поводът е, че въпреки уверенията на местната администрация, че ще бъде анулиран строежът на 6-етажен блок, два дни преди изтичането на крайния срок по жалбата на гражданите няма официален документ, който да указва ясно и категорично, че строежът ще бъде анулиран.
Протестиращите твърдят и че вече са получавали заплахи.
На протест излизат и в Гърмен, където не искат да пускат децата си на училище, заради зараза от хепатит сред ромите.


description: До избора на нов митрополит ще го замества Старозагорски митрополит Киприян

title: Погребват Врачанския митрополит Калиник

maintext:
Враца е в траур. Днес там погребват Врачанския митрополит Калиник, който почина на 26 декември на 85 години след тежко заболяване.
Опелото е насрочено за 13:00 ч. в митрополитския храм „Свети Николай“ и се очаква на него да присъстват патриарх Неофит и членовете на Светия Синод.
Светското име на владиката беше Димитър Александров. Той оглавяваше Врачанската епархия от 1974 г. и беше най-възрастният сред членовете на Светия Синод.
След разкола в църквата през 90-те години Калиник се покая и бе възстановен начело на Врачанската епархия. Публично се покая и след като бе огласен списъкът със сътрудниците на Държавна сигурност сред висшия клир.
Доростолският митрополит Амвросий поема временно Варненската епархия
Така Синодът удовлетвори искането на свещеници и миряни, недоволни от първоначалния избор на Калиник
За вярващите християни кончината на митрополита означава загуба на техния духовен водач.
„Тъгуваме много, осиротяхме, но смятаме, че той ще отиде на по-хубаво място, откъдето пак ще ни помага“, каза презвитера Лидия.
Калиник все още е временен наместник на Варна
От Светия Синод не са получили писмени становища от варненските духовници, които не го искат
По думите на новия Старозагорски митрополит Киприян, митрополит Калиник е имал „изключително строгост, но и дипломатичен характер“.
Вижте повече във видеото:
Междувременно митрополитите от Светия Синод се събраха днес на извънредно заседание и решиха наместник на Врачанския митрополитски престол да бъде митрополит Киприян. Той ще организира изборите в епархията и ще ръководи делата ѝ до избирането на нов Врачански митрополит.
Съгласно устава на Българската православна църква изборите ще преминат в два етапа. При първия избирателите от Врачанска епархия сами ще посочат двама епископи от списък, предложен от Светия Синод. На втория етап митрополитите от Синода ще изберат новия митрополит измежду двамата епископи, събрали най-много епархийските гласове.


description: Близо 150 души, повечето с увреждания или нуждаещи се от медицинска помощ, бяха евакуирани от болница в Стария град

title: Първа голяма евакуация на цивилни в Алепо

maintext:
Близо 150 цивилни, повечето с увреждания или нуждаещи се от медицинска помощ, бяха евакуирани от болница в Стария град на Алепо. Информацията е на Международния комитет на Червения кръст.
Това е първата голяма евакуация от началото на тежките сражения между силите на Башар ал Асад и бунтовниците.
Американският държавен секретар Джон Кери и руският външен министър Сергей Лавров не успяха да се договорят за поне временно спиране на боевете в Алепо след двудневни срещи в Хамбург.
В същото време сирийският президент отхвърли идеята за примирие.
В интервю за вестник "Уатан", Башар ал Асад заяви, че настъплението на правителствената армия в града напълно ще промени хода на сраженията в цяла Сирия.


description: То ще има необходимите ресурси за развитие по теми като климатичните промени, реформирането на наказателното правосъдие и разширяването на обхвата на здравното осигуряване, увери президентът

title: След Белия дом Барак Обама ще изгражда ново поколение лидери

maintext:
Една от идеите за живота на Барак Обама след края на президентския му мандат е да изгражда ново поколение лидери по въпроси като климатичните промени, реформирането на наказателното правосъдие и разширяването на обхвата на здравното осигуряване. Това заяви американският президент в интервю за Националното обществено радио.
Обама заяви, че иска да помогне на младите хора, които се занимават с тези въпроси, да имат необходимите ресурси за своето развитие.
Той изрази увереност, че темите, за които е най-силно загрижен, ще получат подобаващо внимание, когато новото поколение заеме властови позиции.
Според него републиканците действат методично, започвайки от нулата, а демократите имат склонност към национални и международни въпроси.
„Поради това мисля, че отстъпваме твърде много територия“, каза Обама, който при напускането си ще остави Белия дом и Конгреса под контрола на републиканците.
Президентът заяви, че има някои идеи за това как да укрепи своята Демократическа партия, но отбелязва, че ще действа по-скоро като съветник и приятел.


description: Защо българската баскетболна легенда Петко Маринов чул: „Ще те застрелям, гад!“ по свой адрес

title: Една невероятна история за Фидел Кастро на българска земя

maintext:
Куба се прощава с лидера на революцията Фидел Кастро, който почина на 26 ноември на 90-годишна възраст.
Във втория по големина град на острова – Сантяго де Куба, кацнаха президентите на регионалния благодетел на Куба – Венецуела, както и тези на Боливия и Никарагуа. Дилма Русеф също е в Куба, а на погребението присъства и аржентинската футболна легенда Диего Марадона.
Това ни дава повод да погледнем към личността на Кастро от по-различен ъгъл. Българската баскетболна легенда Петко Маринов разказва една невероятна история за него.
Фидел Кастро беше погребан на скромна церемония в тесен семеен кръг
В Хавана почетоха паметта му с 21 топовни салюта
Кастро посещава България два пъти – през 1972 и 1976 г. При една от визитите си той пожелава да играе баскетбол. Веднага извикват извикани най-добрите.
„Загрявахме за мача от 18:30 ч., а той дойде в 24 – разказва Маринов. – Били на Витоша с Тодор Живков и когато се връщали, Кастро спрял колите на Златните мостове и предложил да вървят пеша, да се разходят. Разходката е била доста тежка за някои“.
„В залата Кастро се запозна с всички и си избра най-високите баскетболисти. Тогава разбрах, че наистина разбира от баскетбол – само той играеше с топката, другите трябваше да се борят под коша“, спомня си баскетболистът.
Зам.-началникът на ЦСКА подполковник Томов му казал да бъде по-внимателен, за да „не стане някоя беля“.
„Действително бях внимателен, но излезе, че съм прекалено внимателен. Кастро вкара два коша и се обърна към мен с нещо като: „Ти ще се лигавиш или ще играеш?“.
При следващата атака на кубинския лидер Маринов го спира и Кастро пада.
„Видях, че го заболя. В това време целият генерален щаб и кубинското посолство станаха на крака в гробна тишина. Само чух откъм генералния щаб: „Ще те застрелям, гад!“
„Отидох да го вдигна, а той ме прегърна, разцелува ме. Изведнъж всички тези, които щяха да ме разстрелват, избухнаха в бурни аплодисменти. Той беше много щастлив, че съм го приел насериозно“, спомня си Маринов.
А как завършва мачът? Побеждава дружбата, шегува се той.
Вижте повече във видеото:
За Фидел Кастро и революциите говорят и героите на Александра Кръстева в рубриката „Без обхват“. Тази седмица това са хората от с. Кладница.


description: По молба на 17-годишната Стела дарителската кампания се прекратява

title: Тъжна развръзка: Почина онкоболната жена от Варна, за която се грижеше дъщеря ѝ

maintext:
Онкоболната Ивелина Драгнева от Варна, за която 17-годишната ѝ дъщеря Стела се грижеше сама, загуби битката с болестта.
bTV разказа история на Ивелина, която провокира вълна от съпричастност и помощ.
Ученичка се грижи сама за тежко болната си майка
Двете оцеляват с 300 лв. на месец
В изключително тежкия момент Стела намери сили да изкаже благодарност към всички добри хора за огромната финансова и морална подкрепа, която са оказали. По нейна молба кампанията за помощ се прекратява.


description: Предполага се, че огънят е тръгнал от газова бутилка

title: Пожар избухна в къща в столичния квартал "Орландовци"

maintext:
Едноетажна къща гори в кв. "Орландовци", информира МВР. Няма пострадали, не са засегнати и съседни къщи.
Сигналът е подаден днес към 11:55 часа.
По първоначални данни огънят е тръгнал от газова бутилка. След погасяването ще се извърши и оглед на място, експертите ще изясняват причините за възникналия инцидент.
Къщата се намира на ул. "Първа българска армия".


description: На второ място е Джъстин Бийбър

title: Адел стана изпълнител на годината на "Билборд" за трети път

maintext:
Адел стана изпълнител на годината на "Билборд" след много успешна година, в която продаде повече от 9,1 милиона единици от албума си "25", съобщи списание "Тайм".
Високите продажби се дължат и на факта, че британката пусна албума си в стрийминг платформата "Спотифай" чак седем месеца след излизането му.
Адел беше изпълнител на годината на "Билборд" и през 2011 г. и 2012 г.
На второ място е Джъстин Бийбър, а Дрейк и Бионсе са съответно на трето и четвърто място.
Джъстин Бийбър доминира в класацията на "Билборд" за песните на годината, като заема първите две места с "Love Yourself" и "Sorry". На трето място е Дрейк с "One Dance".


description: МВР към жителите на селото: По никакъв начин не опитвайте да навлизате в ограничителния периметър!

title: Обявиха бедствено положение в Хитрино

maintext:
В пострадалото от взривове село Хитрино е обявено бедствено положение със заповед на областния управител на Шумен Донка Иванова. То ще остане в сила до приключване на операцията по пълното обезопасяване на цистерните.
Жителите на селото бяха евакуирани вчера и настанени при близки и в кризисен център в Шумен.
МВР излезе с апел към жителите на Хитрино: По никакъв начин не опитвайте да навлизате в ограничителния периметър! Опасно е за вашия живот!
Ситуацията в района е усложнена заради изтичане на газ, обяви министърът на вътрешните работи м оставка Румяна Бъчварова.
„Първи приоритет е да осигурим безопасността на хората, които в момента извършват операцията по източването на цистерните. Всичко останало е на втори план“, заяви Бъчварова.


description: Скъсала се е връзката между петата и шестата цистерна, съобщиха за bTV от прокуратурата

title: Нарушаване на правилата за движение е основната версия за трагедията в Хитрино

maintext:
Основната версия за трагедията в Хитрино на този етап е нарушаване на правилата за движение и причиняване на смърт на повече от едно лице по непредпазливост, както и имуществени вреди. Това съобщиха за bTV от главна прокуратура. Вече е назначена техническа експертиза.
Според събраните досега доказателства връзката на композицията между пета и шеста цистерна се е скъсала и това е причинило катастрофата.
От локомотивите са иззети устройствата, измерващи скоростта, които ще се разчитат утре с помощта на експерти от БДЖ.
Трима окръжни прокурори и петима следователи от Шумен вече 14 часа работят на мястото на трагедията.
Черна събота за Хитрино: 7 загинали и 29 ранени след взрив на цистерни (ОБЗОР)
Разрушенията, пожарите и нанесените щети са с размерите на бедствие
Досега са разпитани най-малко 10 души, свидетели на инцидента. Трима от разпитаните са машинистите на двата локомотива.
Те вече са освободени, но всички са дали показанията си пред съдия, каза говорителят на главния прокурор Румяна Арнаудова.
Утре ще продължат разпитите на близките на всички пострадали, както и на настанените в болниците ранени, което налага в разпитите да се включат и прокурори от Варна. От Окръжната прокуратура в Бургас са разпитали всички, участвали в композирането на влака в Бургас, иззета е и документацията за натоварването на композицията.
Главният прокурор Сотир Цацаров е изпратил на място и два екипа от Националната следствена служба, заедно с мобилните лаборатории за извършване на следствените действия. На място са екипи от военна болница.
Повторните огледи ще започнат утре в 7 ч., като първо ще бъдат огледани цистерните.
От прокуратурата уточниха, че ще се изиска и документацията от фирмата за този превоз, който е бил износ за Румъния. Все още не е ясно кой е получателя.


description: Мъж хвърлил бомба в параклиса до външната стена на катедралата, седалище на египетската православна църква

title: Експлозия в коптската катедрала в Кайро взе над 20 жертви

maintext:
Над 20 души загинаха, а 35 бяха ранени при експлозия в катедралата „Св. Марко” на коптската християнска църква в Кайро, съобщи египетското здравно министерство.
Според египетската държавна телевизия, цитирана от Ройтерс, експлозията станала вътре в катедралата, разположена в квартал Абасия.
Египетската агенция МЕНА съобщи, че мъж хвърлил бомба в параклиса до външната стена на катедралата, седалище на египетската православна християнска църква. В нея се помещава офисът на нейния духовен лидер, патриарх Тауадрос II, предаде Асошиейтед прес.


description: Как премина годината в карикатури

title: Карикатуристът Чавдар Николов: България е на 113 място по свобода на словото

maintext:
„България е на 113 място по свобода на словото”, каза известният български карикатурист Чавдар Николов в студиото на „Тази неделя”.
„У нас от второто идване на Бойко Борисов се създаде обстановка, в която всеки може да направи някакви метани пред него, дори и да не ги иска. Именно това се случи в Нова телевизия – аз напуснах, политкомисаря там остана”, каза Николов.
Журналисти, фотографи, артисти и интелектуалци подкрепиха карикатуриста Чавдар Николов
Сатиричните видеа на художника бяха свалени от няколко известни сайта, както и от канала му в платформата за видеосподеляне Vbox7
През април месец карикатури на Чавдар Николов бяха свалени от сайтовете на „Нова Броудкастинг груп”, но по-късно отново бяха качени. Карикатуристът беше освободен от работата си в телевизията и това предизвика вълна от обществено и международно неодобрение, като се заговори за налагане на цензура.
„Цензура имаше, те свалиха 90 клипа за половин час, но след това ги възстановиха, защото видяха, че са сгазили лука и твърденията, че това и онова не се гледало и т.н. не вървят”, поясни Николов.
„Проблемът на българската журналистика е непочтено късата дистанция между политиката и журналистиката. Колкото по-сериозна е тя, толкова по-добре. И тогава няма да сме на 113 място”, смята карикатуристът.
В своя ясно отличим стил Николов отговори с карикатура на свалените клипове. „Това беше първата ми реакция когато ги свалиха. Ние сме територия на свръхтежката категория. Премиерът е 120 кила, прокурорът е 120 кила, собственикът на повечето вестници също е 120 кила”, казва той.
Друго произведение на карикатуриста, което разбунтува духовете изобразява президентът Росен Плевнелиев, който е гонен от руски фенове. „Ние сме част от Европа и ЕС. Каква Москва, какви пет лева? Тук някои се опитват да създадат носталгии около Москва и Владимир Путин. Какъв народ сме ние, след като 30 години изпадаме в една тъпоумна носталгия?”, каза авторът в студиото на „Тази неделя”.
През изминалата година Чавдар Николов беше даден на Комисията за защита от дискриминация заради друга своя карикатура. На нея роми се редят пред бюрото на образователния министър Меглена Кунева, за да получат стипендиите си.
„Според мен този случай беше някакъв донос, така ми изглежда. В обясненията пишеше, че нашите събратя роми били облечени в дрехи втора употреба… Тогава Кърт Кобейн е лице на ромското включване, защото той обичаше да си купува само такива”, каза Николов по повода.
Отново в свой стил Николов отговори на обвинения за дискриминация с друга карикатура, в която и Кунева и ромите са облечени в барокови одежди. „Целта на карикатурата е да стигне бързо до хората. Нелепо ще бъде ако облека циганин в други дрехи, хората няма да го разпознаят”, смята Николов.
По думите му никой от Комисията за защита от дискриминацията не се е свързал с него до момента.
На въпрос дали след случките от изминалата година, артистът си налага автоцензура, Николов отговори: Аз нямам написано правило как и до каква степен човек може да бъде агресивен. Това се дължи на образованието и културата. Не виждам нещо да съм се променил.
„Рисуването на карикатури в България ще бъде престижно може би след няколко години, защото се иска чисто количествено натрупване”, смята Чавдар Николов.


description: Ансамбълът на Нешка Робева и Русенската опера играха в памет на жертвите от Хитрино

title: Нешка – без грешка и в новия си спектакъл (ВИДЕО)

maintext:
Докато е Нешка, няма грешка. Този почти крилата фраза неотменно се свързваше с името на Нешка Робева в годините, когато бе треньор на националния отбор по художествена гимнастика, а нейните възпитанички носят на България близо триста медала, седем абсолютни световни титли, още 10 европейски и две вицеолимпийски отличия.
През 2000 г. Нешка Робева създава своя трупа и започва да прави спектакли, в които среща на едно място безброй култури, жанрове и идеи. Най-новият ѝ проект закачливо е обявен като „Последната грешка на Нешка“, въпреки че... Нешка никога не допуска грешка. И доказателствата са налице.
„Търси се Фигаро“ е реализиран от артистите от „Нешанъл арт“ заедно с колегите им Русенската опера под ръководството на маестро Найден Тодоров. На 11 декември продуктът на съвместните им усилия бе представен два пъти в зала 1 на НДК.
Както и в предишни свои проекти, Нешка Робева прави, едва ли не, невъзможни комбинации, опитвайки се да покаже, че е възможно и красиво да се съчетават арии от класически опери с родния фолклор, български хора да се танцуват на фона на съвременна интерпретация на традиционна музика, преливайки в балет, художествена гимнастика, цигански, испански и грузински танци, акробатика и каквото още ви хрумне.
Така, в „Търси се Фигаро. Последната грешка на Нешка“, публиката има удоволствието да се наслади на любимата си музика от почти всички жанрове, в изпълнение на живо от солисти, хор и оркестър.
Скандалът
Почитателите на Нешка вече не се изненадват от това, че „Изкарай, Гано, говедата“ звучи редом до O sole mio, а Верди – до ръченица и канкан. Изненадата този път дойде от бели денс, популярен и като кючек, но в изпълнение на мъж. Танцьорът, в ансамбъл с още шест танцьорки, започна изпълнението си с гръб към публиката, което изтръгна възгласи от типа на „Егати мацката!“, последвани от „Ама това било мъж!“ и накрая – бурни аплодисменти.
Кулминацията
Финалът на „Търси се Фигаро“ е експлозия от танц, симпатично смесени стилове и настроение. Танцьори в народни носии се вихрят на фона на прочутия „Танц със саби“ на Арам Хачатурян, след което измежду тях излиза изящна балерина, а в края – четири гимнастички премятат истински саби като бухалки.
Сюжетът
В последните години, за да се издържа „Нешанъл арт", освен че прави танцови спектакли, се занимава с организацията на различни други мероприятия, като фирмени партита, сватби, кръщенета... Без погребения. Поради изключителните си ангажираност г-жа Робева е допуснала грешка, като насрочила две сватби наведнъж (последната грешка на Нешка). Не може да бъде отменена нито една от двете сватби, нито да се променят подготвените програми, защото едните младоженци са любители на фолклора, другите – на операта. За да излязат от затрудненото положение, Робева наема известния DJ Фигаро, който така да води празненствата, че всички вкусове да бъдат задоволени...
Телевизионен вариант на спектакъла ще бъде излъчен на 1 януари от 22:00 ч. по bTV Lady.


description: Шестима от тях се предадоха, след като полицията разпространи видео с лицата им от камера в метровалк

title: Задържаха 7 младежи в Берлин за опит да подпалят бездомник

maintext:
Полицията в Берлин задържа седем младежи на възраст между 15 и 21 години за нападение над бездомник, съобщиха германските медии. На 25 декември младежите подпалили 37-годишен бездомник в берлинската метростанция „Шьонлайнщрасе” и само бързата реакция на очевидци е спасила мъжа.
Полицията разпространи видео с лицата им, заснето в метровлак.
В резултат на това шестима от тях се предадоха днес в различни полицейски управления, а един е задържан от цивилни полицаи.
На младежите ще бъде повдигнато обвинение за опит за убийство.
"В тези дни очакваме милосърдие, а вместо това се натъкваме на нечовешко отношение", коментира вътрешният министър на провинция Берлин Андреас Гайзел. "Ужасен съм от случилото се и благодаря на всички, които проявиха истинска човечност, като не се поколебаха да помогнат", добави той. Той благодари на гражданите, които са помогнали на бездомника и са го спасили.


description: Валери Симеонов обвини финансовия министър, че е саботирал новия кабинет по нареждане на премиера

title: Реформатори и патриоти винят Борисов за политическата криза

maintext:
РБ, ПФ и ГЕРБ са били изключително близо до постигане на консенсус за сформиране на ново правителство в рамките на настоящия парламент, но действията на премиера в оставка Бойко Борисов са довели до невъзможност България да се размине с поредните предсрочни парламентарни избори. Това стана ясно от думите на Найден Зеленогорски (ДБГ/РБ) и Валери Симеонов (НФСБ/ПФ) в студиото на „Лице в лице”.
Зеленогорски не коментира какво точно се е случило днес, като само отбеляза, че всеки е имал своите приоритети и не се е стигнало до консенсус. Според него целта е била да се надгради сегашната управленска програма.
РБ, ГЕРБ и ПФ не се разбраха за пенсиите, няма да има правителство
България тръгва към предсрочни избори
„Тази програма и това мнозинство са за 4 години, няма как за 2 години да изпълниш всичко. Точно беше време да се съберат позитивните плодове и дойде тази грешна стъпка на г-н Борисов, която завлече ситуацията”, коментира реформаторът. Той допълни, че според него не може като премиер да подаваш оставка след загуба на президентски избори: „Смисълът на Конституцията и на различните власти е те взаимно да се контролират и взаимно да се балансират.
Найден Зеленогорски направи паралел със ситуацията с падането от власт на Филип Димитров през 1992 г., като, според депутата, тогавашният премиер е имал основания да предизвика оттеглянето си от управлението, докато сегашният няма, а лошите последици ще са същите.
Далеч по-конкретен за днешните събития беше Валери Симеонов. „Бойко Борисов иска да ходи на избори, това е причината да се стигне до този тъжен ден”, заяви националистът.
По думите му в хода на преговорите се е стигнало до 7-8 страници допълнение към управленската програма, които са били напълно съгласувани. Така имало консенсус по въпросите с бежанците, битовата престъпност, облекчаването на малките и средни предприятия, икономическата политика и енергетиката.
Всички тези въпроси били консултирани в парламента успешно, но останал един за „по-високо, външно ниво” – исканото от ПФ вдигане на пенсиите, за което трябвало да се произнесе финансовият министър Владислав Горанов. Последният обаче се запънал. Патриотите няколко пъти ревизирали предложението си и от 800 млн. лв за вдигане на най-ниските пенсии за трудов стаж и индексиране, нужните допълнителни разходи паднали до под 300 млн. при вдигане единствено на най-ниските пенсии.
Симеонов коментира, че и тези пари не се намерили в държава, която плаща стотици милиони за строежа на нови фрегати и близо 2 млрд. лв. годишно за инвалидни пенсии, половината от които са фалшиви. „На всички е ясно, че г-н Горанов имаше указание. Той е известен с близостта си с министър-председателя”, отбеляза лидерът на НФСБ.
Той припомни, че още след изборите Бойко Борисов се държал като „разсърден човек” и още тогава имал желание за предсрочни избори. Така ГЕРБ задкулисно подкрепяли линията, подклаждана открито от БСП след победата на ген.Румен Радев, а премиерът в последния момент се отметнал от неофициалния си ангажимент ПФ да вземе третия мандат от президента Росен Плевнелиев.
Социалистите искат предсрочни избори на 26 март
БСП няма да предлага служебни министри, ДПС предлага сегашното правителство да остане до встъпването на Радев в длъжност
След срещата на върха на ЕС обаче Борисов привидно бил с коренно променена позиция и имал желанието да не се стига до предсрочни избори. Когато обаче всичко било готово днес по обед, Горанов бил инструктиран да блокира новото правителство. „Бойко Борисов за пред ЕС си е свършил работата – дал е съгласие, но се появиха едни, които предявиха невъзможни искания и заради тях отиваме на избори”, коментира Валери Симеонов.
По думите му Цветан Цветанов от страна на ГЕРБ е свършил всичко по силите си за положителен резултат: „Разката се този човек!”.
Валери Симеонов разкритикува поведението на Бойко Борисов, който в кризисната ситуация се е „забил” за 4 дни в Хитрино, а в най-важния ден (днес) „в 10 си грабна чукалата в Смолян да реже ленти”.


title: Меглена Кунева: Този парламент трябва да приеме антикорупционния закон

maintext:
Този парламент трябва да приеме антикорупционния закон. Щом има работещ парламент, този закон трябва да се приеме, заяви пред журналисти вицепремиерът и министър на образованието и науката в оставка Меглена Кунева. Тя увери, че законът не е нещо необикновено, което не съществува в другите страни.
С антикорупционния закон проверяваме имуществото на хората, които имат достъп до власт и пари, включително и до оперативни програми, и проверяваме за конфликт на интереси, каза вицепремиерът Кунева.
По думите й навсякъде, всяка една цивилизована и демократична държава има тези механизми, за да може хората да се убедени, че публичните средства се пазят, преди да е станало късно.
"Ние говорим за предотвратяване на корупцията, а не вече за самото престъпление, което е друго нещо", заяви Меглена Кунева.
"Когато знаеш, че ще те проверят, когато знаеш, че ще се види имуществото ти, тогава, предполагам много хора, които иначе биха се изкушили да си затворят очите - и да не упражнят достатъчен контрол, или да се облагодетелстват, няма да посмеят да го направят", добави Кунева.
Вицепремиерът коментира темата за антикорупционния закон на форума "Подходи и форми за привличане на българската научна диаспора за работа в мрежа".


description: Случаят ни възмути, затова потърсихме гласност, каза началникът на спешното отделение към МБАЛ Хасково

title: Дете от Хасковско почина от недохранване, как се стигна до там

maintext:
Момченце на две години и два месеца от хасковското село Николово почина от общо изтощение и глад. Лекарите от спешното отделение в града били потресени от случая, затова му дадоха гласност.
Вчера, малко преди 10 ч., на спешния телефон 112 е получен сигнал за дете в безпомощно състояние. Обаждането е от родителите, които установили, че то почти не диша. Лекарите от изпратената на място линейка констатират, че детето е на прага на смъртта, затова го откарват по спешност в болницата в Хасково.
Момченце на две години почина от системно изтощение и глад
Детето било откарано по спешност до болницата в Хасково, но не оцеляло
При докарването му в спешното отделение малкият Теодор бил с липсваща сърдечна и дихателна дейност и разширени зеници. „Нямаше искрица живот“, разказа д-р Димитър Кючуков, началник на спешното отделение към МБАЛ Хасково и един от лекарите, опитали се да спасят детето.
Предприети бяха незабавни реанимационни действия и интубация, борбата продължи около час, но детето не възстанови дихателна дейност, каза д-р Кючуков.
На пръв поглед момченцето имаше блед, страдалчески израз, най-вероятно е страдало от нещо. По данни на майката предишния ден то се е оплакало от болки в корема. Беше недохранено, с много по-малко телесно тегло за възрастта си, беше бледовато, което говори за инфекция. Имаше и множество гнойни обривни единици по цялото тяло. Това говори за обща интоксикация на организма, което може би е довело до тежките последствия, каза още докторът.
Личното му мнение е, че за Теодор не са полагани достатъчно грижи и не е бил проследяван от педиатър или личен лекар, макар майката да е декларирала, че има личен лекар в Кърджали и е бил воден в Пловдив в детска клиника по повод заболяване, което не е уточнила.
Майката беше неадекватна в момента, даваше неадекватни сведения за детето, но не може да се каже в такъв момент дали има промени в психиката или е била разстроена от загубата, каза д-р Кючуков.
Потърсихме журналистите, защото ни направи впечатление, че като че ли не са полагани достатъчни грижи за детенцето, не е направено всичко за неговото здраве и се е стигнало до този край. Потърсихме помощ, за да дадем и съвет на родителите, че малките деца имат значително по-нисък имунитет от възрастните, при тях инфекцията се внедрява много по-бързо и може да настъпят фатални усложнения, обясни той.
Полицията вече работи по случая. По информация на bTV майката има лек психичен проблем.


description: Хора с различни религии дариха средства за изграждането му

title: Кръст обедини християни и мюсюлмани във Велинград

maintext:
Мюсюлмани дариха пари за изграждането на християнски кръст във Велинград. Най-новият символ на града обедини хора от различни религии, които показаха, че когато живеят заедно в разбирателство и обич - добрите неща се случват.
Кръстът,който се издига над Велинград е изграден изцяло с дарения. Парите са събрани за няколко месеца с усилията на хора от различни религии и така идеята от преди 20 години става реалност.
Салих Юруков от Драгиново работи в цех за мрамор,когато разбира за кръста не се и замисля,макар и малко, дарява със сърцето си: „Събрахме тук колектива по някой лев, дадохме за кръста във Велинград… Кой колкото му сака душата – колективът, мюсюлмани, българи, сме винаги по празници, по Байрам”.
Кръстът се извисява на 22 метра височина. Над 800 души от Велинград и околните села даряват пари за него. Помагат и собственици на фирми - кой с труд, кой с материали. Хората виждат в направеното символ на обединението.
Община Велинград също подпомага инициативата, като дарява терена за изграждането на кръста.
Изграждането на кръста излиза близо 40 000 лева. Фирмата,която го изработва обаче приема присърце идеята и го издига, макар сумата да е събрана наполовина.
Хората вярват, че и остатъкът от 20 000 лева ще бъде събран – отново с помощта на всички.


title: Издирват берлинския атентатор и в Стокхолм

maintext:
Полицията е претърсила самолет на компанията „Еър Берлин“ на стокхолмското летище „Арланда“, заради сигнал, че на борда му е извършителят на атентата в Берлин – тунизиецът Анис Амри, съобщи в. „Експресен“.
Силите на реда получили информация, че той е в един от самолетите, пристигнали в шведската столица. Всички пътници от полета на „Еър Берлин“ са били проверени при слизането от самолета. Никой не е задържан.
По-рано днес, отново след сигнал, е бил претърсен и туристически автобус в югозападния германски град Хайлброн.
Дават 100 хил. евро за залавянето на берлинския атентатор
Властите предупредиха, че той може да е въоръжен и агресивен, а може и да е ранен
Германските спецполицаи проведоха няколко акции и в три германски града в опит да открият Амри. Те щурмуваха няколко жилища в Берлин и в Дортмунд, а в последствие – и джамия, за която се знае, че е средище на ислямисти. Близо 100 служители на реда претърсиха и бежанския център в град Емерих.
Междувременно радио Ер Бе Бе съобщи, че камерите за наблюдение в района Моабит в Берлин са заснели Амри няколко часа след нападението – в претърсената днес джамия.
Германия отговаря на терора със засилено видеонаблюдение
До атаката в Берлин обществото беше силно въздържано по темата за следенето
Той е бил заснет от камерите на същото място и на 14 и 15 декември.
Анис Амри е роден и израсъл в градчето Ал Уаслатия, на 70 км от столицата Тунис. Близките и приятелите му го описват като съвсем нормален младеж.
Семейството му е потресено. Братята му разказват, че въобще не е бил религиозен, пушел е и и дори е понякога пиел алкохол.
След началото на Арабската пролет Анис тръгва за Европа и през пролетта на 2001 г. достига остров Лампедуза. Заради участието му в бунта на бежанците, които подпалиха лагера, и заради други провинения лежи четири години в италиански затвор.
„Не беше религиозен. Може би е станал такъв, докато е бил в затвора заедно с алжирци, египтяни и сирийци“, коментира един от братята на Анис – Уалид Амри.
Заради бюрократични процедури не е екстрадиран обратно в Тунис и успява да се прехвърли в Германия. Там сменя осем самоличности. Установено е, че е търсил в интернет как се прави самоделна бомба. Германските власти наблюдавали атентатора с месеци Наблюдението обаче било свалено заради липса на доказателства
Тунизийската полиция разпита семейството и близките на терориста, но няма никакви улики те да споделят вижданията му. Дори го обявиха за позор.
Амри вече се издирва и зад граница с общоевропейска заповед за арест.
Властите на Берлин съобщиха, че 12 души, пострадали при атентата, все още са болница с тежки наранявания. Неуточнен брой от тях са в критично състояние. В болница са и други 14 души с по-леки рани, а 30 други са изписани.
Здравното министерство на провинция Берлин уточни, че ранените в нападението, които са били приети в болница, са 56 души, а не 48. То уточни, че някои от пострадалите в атентата са отишли в болници самостоятелно, отбелязва АП.
Атентатът в Берлин: Кои са жертвите?
Докато полицията все още издирва извършителя на атаката, някои от жертвите вече са идентифицирани


description: Песента на Марая All I Want for Christmas is You се завърна на номер едно и тази година

title: Марая Кери оглави първата за сезона коледна класация

maintext:
Марая Кери отново застана на първо място в първата за сезона класация с любими коледни песни на Билборд.
Песента на Марая "All I Want for Christmas is You" се завърна на номер едно и тази година, затвърждавайки позицията си на любима коледна песен.
На второ място застава кавърът на култовата песен на Ленард Коен „Hallelujah“ в изпълнение на групата Pentatonix. На трето място е класиката от 1958 г. на Бренда Лий „Rockin' Around the Christmas Tree“.
На четвърто и пето място са съответно „Jingle Bell Rock“ на Боби Хелмс и „The Christmas Song (Merry Christmas to You)“ на Нат Кинг Кол.
Класацията на „Билборд“ за стоте най-любими празнични песни излиза от 2011 г. и включва периода от Деня на благодарността до Коледа.


description: През лятото съпругът на Мейзер беше открит мъртъв в дома им

title: Съдят Анита Мейзер за причиняване на смърт по непредпазливост и за подкуп

maintext:
Анита Желева, по-известна с фамилията Мейзер, ще се изправи пред съда по обвиненията за причиняване на смърт по непредпазливост на съпруга си култориста Николай Димов и за предложен подкуп на стойност 30 хил. евро на полицейски служител.
Смъртта на Димов е възникнала при предприет от него експеримент за демонстрация на сила. Мейзер е завъзала краката, ръцете и врата му с кабелни стяжки, известни като свински опашки, по негово настояване, като е трябвало той да се освободи със сила от тях.
Мейзер е трябвало да заснеме експеримента, за да бъде представен на хора в шоубизнеса.
Задържаха Анита Мейзер за убийството на културиста Николай Димов
Към настоящия момент има необходимите събрани доказателства, съобщи прокурорът
Свинските опашки притиснали кръвоносните съдове в областта на шията на Димов. С последни сили той успял да освободи ръцете си и се опитал да махне връзката около врата си, но без успех. При опитите примката се затегнала още повече. Той изгубил съзнание и издъхнал.
След инцидента Мейзер измислила няколко различни версии, които в хода на разследването на случая променила няколко пъти.
Малко след полунощ на същия ден Мейзер викнала служители на полицията в дома си. Пред тях разказала, че група момчета обикаляли около дома й, тя отишла до магазина и като се върнала заварила съпруга си мъртъв.
Когато Мейзер разбрала, че ще бъде задържана, тя предложила подкуп на полицейския служител, като постепенно стигнала до цена от 30 хил. евро.
Мейзер се е признала за виновна и е с мярка за неотклонение „Задържане под стража”.


description: Потърпевшата си мислела, че помага на полицаи

title: Жена хвърли 40 000 евро през терасата си на ало измамници

maintext:
61-годишна жена от Несебър хвърли през терасата на дома си 40 хил. евро и златни накити на телефонни измамници, съобщиха от полицията в Бургас.
Сигналът за инцидента е получен около 16:40 ч. в четвъртък.
Жената била измамена при телефонно обаждане, че така ще помогне в полицейска операция за залавянето на телефонни измамници. След задържането на мошениците, органите на реда щели да ѝ върнат парите и златото.
Близките на жената са в шок, че са жертва на измама и са загубили печалбата от скоро продадено имущество.
„61-годишната несебърлийка е разполагала с парите, тъй като е осъществила продажба на недвижим имот. Явно не се е стреляло „на сляпо“. Имало е предварително подадена информация, че вероятно тези пари са налични в дома“, каза говорителят на ОД на МВР – Бургас Цветелина Рандева.
Тя подчерта, че ако полицията търси съдействието на граждани, при тях ще отиде полицейски служител, който ще се легитимира.


title: Доналд Тръмп заплаши с данък компаниите, изнесли производството си от САЩ

maintext:
Новоизбраният американски президент Доналд Тръмп заплаши с големи налози американските компании, преместили дейността си в чужбина, но продаващи продуктите си в Северна и Южна Америка, предаде Асошиейтед прес.
В няколко съобщения в „Туитър” Тръмп обеща данък от 35% върху продуктите, продавани в САЩ, но произведени от компании, които са уволнили американски работници и строят нови заводи в друга държава.
without retribution or consequence, is WRONG! There will be a tax on our soon to be strong border of 35% for these companies ...... — Donald J. Trump (@realDonaldTrump) December 4, 2016
В предизборната си кампания Тръмп обеща да помогне на американските работници, но също и да намали данъците за компаниите, припомня АП.


description: Дипломатите в Турция са шокирани и притеснени за живота си

title: Надежда Нейнски: Моментът на покушението срещу руския посланик не е случаен

maintext:
Моментът на покушението срещу руския посланик в Турция не е случаен. Предстои среща между Турция, Иран и Русия по повод Сирия, а външният министър на страната Чавушоглу е на посещение в Москва. Такъв коментар даде Надежда Нейнски, посланик на България в Турция, ден след показното убийство на Андрей Карлов в галерия в Анкара.
Шестима задържани след убийството на руския посланик в Турция (ОБНОВЕНА)
Международната общност заклейми показното убийство на дипломата
Тя добави, че новината за терористичния акт, както се определя в Турция, я е достигнала по време на среща с посланици в китайското посолство по повод изпращането на лидер на Арабската лига в Анкара. „Всички бяха изключително шокирани, дори и в държава, в която тероризма стана ежедневие в последните години. Изпраща се посланието че никой никога не може да е сигурен независима каква позиция заема”, посочи Нейнски.
По думите й може да се направи изводът, че нападението, извършено от 22-годишен бивш полицай, има връзка със Сирия и цели дестабилизиране на отношенията между Русия и Турция.


description: Очакваме вашите въпроси и коментари по темите в предаването

title: Разследванията, които задействаха институции и човешките истории, които ни докоснаха

maintext:
- Най-доброто от репортерите на „Тази сутрин” – разследванията, които задействаха институции и човешките истории, които ни докоснаха;
- Грипна епидемия в няколко области в страната – На живо от Перник: ще се справят ли лекарите с наплива от болни по празниците;
- Българско оръжие в ръцете на сирийските бунтовници – Как е стигнало до там? Коментар на Бойко Ноев;
- Какви ще са мерките за сигурност в новогодишната нощ в София?


description: Грози го глоба до 20 лв., джакпотът е 7 800 000

title: Шофьор заряза пълен тролей… за да пусне тото

maintext:
Тролей номер 2 в ранния следобед. Градският транспорт спира… защото шофьорът бърза да попълни фиш с щастливите си числа. Фотографът Мирослав Маринов е свидетел на сцената: „Не му стигаха парите, взе си ги от якето и се върна, за да пусне фиша с надеждата да спечели джакпота за Коледа”.
Шофьорът е с осем годишен стаж. Провиненията му досега са за пушене в кабината. За ситуацията днес все още не е дал обяснения.
„Аз направих забележка на шофьора, ама той го прие по-скоро весело, обеща, че ще ни почерпи като спечели. Ние това се шегувахме с пътниците, че ще направим списък, за да може да ни намери”, разказва Мирослав.
От Електротранспорта уверяват, че въпреки, че е шофьорът е напуснал превозното средство тролеят е бил обезопасен, но нарушение има. Заплашва го последно предупреждение за уволнение
„Ние имаме вътрешни правила, по които е ясно разписано кога могат да напуснат кабината на превозното средство - когато има авария, при възникване на инцидент, пожар или друго, и ,в извънредни ситуации, но не и за да си купуват кафе, баничка или да пускат тото”, посочи шефът на предприятието инж. Иво Василев.
Размерът на глобата за шофьора е между 10 и 20 лева. А джакпотът е 7 800 000 лв.


description: Сред поканените са представители на „Епъл”, „Фейсбук”, „Майкрософт”, „Оракъл” и „Тесла”

title: Доналд Тръмп ще се срещне с директорите на някои от най-големите технологични компании

maintext:
Новоизбраният американски президент Доналд Тръмп ще разговаря с представители на някои от най-големите технологични компании по време на среща на върха в сряда, съобщи Ройтерс.
Поканени са десетина от ключовите играчи в технологични сектор. Сред тях са представители на „Епъл”, „Фейсбук”, „Майкрософт”, „Интел”, „Оракъл” и „Алфабет”, които се очаква да присъстват на срещата в „Кулата на Тръмп” в Ню Йорк.
Сред присъстващите ще бъде и изпълнителният директор на „Тесла”, милиардерът Илон Мъск.
"Фейсбук" пусна онлайн пазар за непотребни вещи
Социалната мрежа създаде приложение, което улеснява потребителите да търгуват помежду
„Ако той успее да промени в Данъчния кодекс, да намали регулациите и да направи по-добри търговски сделки, американското технологична индустрия ще бъде по-силна и конкурентна от всякога”, коментира главният изпълнителен директор на „Оракъл” Сафра Кац.
Apple създават електромобил до 2019 година
Работното име на проекта е „Титан”


description: Автор на кадъра със зимна София е Иван Димитров

title: Българска снимка влезе в топ 20 на „Нешънъл джиографик”

maintext:
Снимка на български фотограф се нареди сред 20-те най-добри на списание „Нешънъл джиографик” за 2015 г.
Кадърът е запечатал красива нощна София и мъглата над нея.
Той е дело на фотографа любител Иван Димитров.
„Лично и аз много се възхищавам на тази снимка и напълно заслужено тя спечели”, коментира фотографът Красимир Матанов, който също специализира в снимането на пейзажи. Наскоро негова снимка беше избрана от световна марка за фотографска техника.
„Специално от Благоевград идвах на това място няколко години подред за да направя подобна снимка, но мъглата ту се вдигаше, ту се спускаше… Тук има един много тънък момент, но с труд и постоянство се постига”, обяснява той.
„Ако искате да си опитате късмета с подобна снимка, може да го направите навръх Нова година. Все пак не забравяйте, че районът на кулата във Витоша е 1400 метра надморска височина, а синоптиците предричат мразовито време”, призовава фотографът на Btvnovinite.bg Ладислав Цветков.
Вижте още във видеото:


title: Майка и двете ѝ деца пострадаха при тежка катастрофа край Мелник

maintext:
Две деца и майка им пострадаха при тежка верижна катастрофа край Мелник.
След челен удар, автомобилът, шофиран от младата жена пада от мост. Ранени са двете ѝ деца, които са транспортирани в Пирогов.
Тежък пътен инцидент затвори пътя Ботевград-Мездра
Тир се преобърна на пътя и блокира платното
По-малкото момче, което е само на 6 месеца, е в детската реанимация в коматозно състояние, а 6-годишният му брат е в травматологията.
Майката също е с травма, но е отказала да бъде хоспитализирана.